b'\n_START_ARTICLE_\nWendell Cushing Neville\n_START_SECTION_\n\xc5\xbdivljenjepis\n_START_PARAGRAPH_\nLeta 1886 je vstopil v Pomorsko akademijo ZDA (Annapolis, Maryland), samo zaradi tega, ker se nih\xc4\x8de drug iz njegovega okro\xc5\xbeja ni odlo\xc4\x8dil za to mo\xc5\xbenost. Leta 1890 je zaklju\xc4\x8dil \xc5\xa1olanje; po dvoletnem slu\xc5\xbeenju na krovu bojne ladje, je bil sprejet v Korpus mornari\xc5\xa1ke pehote Zdru\xc5\xbeenih dr\xc5\xbeav Amerike kot poro\xc4\x8dnik._NEWLINE_Ob izbruhu \xc5\xa1pansko-ameri\xc5\xa1ke vojne je bil dodeljen 1. bataljonu, ki mu je poveljeval podpolkovnik Robert W. Huntington in bil napoten na Kubo. Tu se je izkazal v bitki za Guantanamo Bay, zakar je prejel Brevet Medal, takrat najvi\xc5\xa1je marinsko odlikovanje in bil povi\xc5\xa1an v poljski \xc4\x8din stotnika._NEWLINE_Nekaj mesecev po vojni je postal poveljnik marinskega bataljona, ki je bil poslan na Kitajsko, da okrepi tamkaj\xc5\xa1no posadko med boksarsko vstajo._NEWLINE_Nato je bil poslan na Filipine, kjer je bil postavljen za voja\xc5\xa1kega guvernerja provice Basilin. Naslednje dol\xc5\xbenosti je opravljal na Kubi, v Nikaragvi, Panami in na Havajih. Med poveljevanjem pri izkrcanju pri Vera Cruzu (Mehika) 21. aprila 1914 je izkazal izjemno obna\xc5\xa1anje, zakar je prejel medaljo \xc4\x8dasti._NEWLINE_Spet je bil poslan na Kitajsko, kjer je poveljeval me\xc5\xa1ani zavezni\xc5\xa1ki enoti v Pekingu. Tu je ostal do 1917, nakar se je vrnil v ZDA in bil nato poslan v Francijo._NEWLINE_1. januarja 1918 je postal poveljnik 5. marinskega polka, ki ga je vodil med bitko za Belleau Wood. Julija istega leta je postal poveljnik 4. marinske brigade, ki ji je poveljeval v zaklju\xc4\x8dnih bojih prve svetovne vojne in med okupacijo Nem\xc4\x8dije; domov se je vrnil julija 1919._NEWLINE_Marca 1920 je bil povi\xc5\xa1an v generalmajorja in postavljen na mesto pomo\xc4\x8dnika komandanta. Pozneje je postal poveljujo\xc4\x8di general Oddelka za Pacifik (San Francisco) in marinske voja\xc5\xa1nice Quantico (Virginija)._NEWLINE_5. marca 1929 je postal komandant Korpusa mornari\xc5\xa1ke pehote Zdru\xc5\xbeenih dr\xc5\xbeav Amerike; to delo je opravljal do 8. julija 1930, ko je nepri\xc4\x8dakovano umrl v Edgewater Beachu (Maryland). Pokopan je na pokopali\xc5\xa1\xc4\x8du Arlington.'